RÅDGIVENDE UDTALELSE FRA DOMSTOLEN af 1. april 1998 i sag E-3/97: (anmodning fra Nedre Romerike herredsrett om en rådgivende udtalelse) i sagen Jan og Kristian Jæger AS mod Opel Norge AS (1) (Konkurrence - Forhandling af motorkøretøjer - Overensstemmelse med EØS-aftalens artikel 53, stk. 1 - Optagelse i systemet - Ugyldighed) (Retsgyldig i henhold til artikel 27, stk. 5, i procesreglementet kun på engelsk og norsk) (98/C 263/12)

I sag nr. E-3/97: i Anmodning fra Nedre Romerike herredsrett, Norge, til Domstolen i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol om en rådgivende udtalelse i den for nævnte ret verserende sag mellem Jan og Kristian Jæger AS og Opel Norge AS om fortolkningen af EØS-aftalens artikel 53 har Domstolen, sammensat af præsident Bjørn Haug og dommerne Thór Vilhjálmsson og Carl Baudenbacher (refererende dommer) og justitssekretær/referendar Asle Aarbakke den 1. april 1998 afgivet en rådgivende udtalelse, hvis konklusion lyder som følger:

1. a) En klausul i en kontrakt om forhandling af motorkøretøjer, hvori det kræves, at direktøren af virksomheden ejer 51 % eller derover af aktierne i virksomheden, behøver, afhængig af omstændighederne, ikke at udgøre en begrænsning af konkurrencen i henhold til EØS-aftalens artikel 53, stk. 1. Sammen med en klausul, som forbyder ejerskab af aktier i en anden bilforhandlervirksomhed, kan den dog udgøre en begrænsning af konkurrencen i henhold til EØS-aftalens artikel 53, stk. 1.

b) En sådan klausul er kun i modstrid med ovennævnte artikel, hvis den er en del af en aftale, der kan påvirke handelen mellem de kontraherende parter, og som har til formål eller til følge at hindre, begrænse eller fordreje konkurrencen inden for EØS-aftalens område.

c) Det generelle forbud i EØF-aftalens artikel 53, stk. 1, var gældende i september 1995.

2. a) En klausul i en kontrakt om forhandling af motorkøretøjer, hvori aktionærerne i forhandlervirksomheden forhindres i at have kapitalinteresser i andre virksomheder, der forhandler motorkøretøjer, kan udgøre en begrænsning af konkurrencen i henhold til EØS-aftalens artikel 53, stk. 1.

b) En sådan klausul er kun i modstrid med denne artikel, hvis den er en del af en aftale, som kan påvirke handelen mellem de kontraherende parter, og som har til formål eller til følge at hindre, begrænse eller fordreje konkurrencen inden for EØS-aftalens område.

c) Det generelle forbud i EØS-aftalens artikel 53, stk. 1, var gældende i september 1995.

3. EØS-aftalens artikel 53, stk. 1, forpligter ingen importør af motorkøretøjer til at indgå en forhandleraftale med hvem som helst, der ønskede at være forhandler, og som i øvrigt opfyldte de kvalitative kriterier, importøren i henhold til loven kunne stille til en forhandler i september 1995.

4. Forhandlinger om en aftale eller om at indgå en aftale udgør kun en »aftale« i henhold til EØS-aftalens artikel 53, stk. 1, såfremt parterne her udtrykker deres fælles hensigt om at følge en bestemt praksis på markedet.

5. Hvis en bilimportør driver et distributionsnet, som kan påvirke distributionskæder, og hvis betingelser ikke kan forhandles, men pålægges alle autoriserede forhandlere, udgør et afslag på at acceptere en forhandler en del af de kontraktuelle forhold mellem importøren og dennes forhandlere, som skal undersøges i henhold til artikel 53 i EØS-aftalen.

6. EØS-aftalens artikel 53, stk. 2, finder kun anvendelse på de dele af aftalen, som bringer den i modstrid med forbuddet i EØS-aftalens artikel 53, stk. 1. Det er den nationale domstol, som afgør, hvorvidt de dele som er i modstrid med EØS-aftalens artikel 53, stk. 1, kan adskilles fra resten af kontrakten, og hvorvidt der stadig eksisterer en brugbar kontrakt.

(1) EFT C 376 af 11.12.1997, s. 13.